במכבי ת"א תוהים: מדוע קרויף לא הגיע למשחק?
המנהל המקצועי של הצהובים נעדר מאחד המשחקים הכי חשובים של הקבוצה בשנים האחרונות, והמריא בכדי להיפגש עם מיץ' גולדהאר עוד לפני המשחק. גם מרטין ביין עזב במחצית. ביקורת על בוס, אשר קיבל הצעה מאייאקס: "דווקא במאני טיים הכל קרס"
המנהל המקצועי של מכבי ת"א, ג'ורדי קרויף, בחר שלא להגיע לאחד ממשחקיה החשובים ביותר של הקבוצה בשנים האחרונות (1:1 מול הפועל רעננה), כך נודע ל-ynet ספורט.
זהבי: "אפשר לברך את הפועל באר-שבע"
במועדון אישרו את הידיעה, אולם טענו כי לא יודעים מהי הסיבה שההולנדי, אשר עתידו במועדון לא ברור לקראת העונה הבאה, בחר שלא להגיע. עוד דמות מרכזית שעתידה לא מובטח הוא המנכ"ל מרטין ביין שמסיים חוזהו בספטמבר ועשוי להיות מוחלף על ידי חברו הקרוב של הבעלים מיץ' גולדהאר, ג'ק אנגלידיס, שסיים את תפקידו בפאוק סלוניקי. ביין עזב את המשחק אמש נגד הפועל רעננה כבר במחצית.
הבוקר כבר התבררה התשובה לגבי היעדרותו של קרויף, אשר טס אתמול בצהריים בכדי להיפגש עם מיץ' גולדהאר בכדי לדון על העונה הבאה, כולל האפשרות כי פטר בוס לא ימשיך בשל ההצעה אשר קיבל מאייאקס. כמו כן, עומד על הפרק נושא חיזוק הקבוצה בשחקנים זרים וישראלים המגמה היא שלאחר זכייה באליפות המדינה במשך שלוש עונות רצופות וככל הנראה הפסד האליפות בעונה הנוכחית יש לערוך שינויים בקרב השחקנים שחלקם יעזבו את הקבוצה ובנוסף גם במחלקת הנוער.
גורמים במועדון ביקרו את קרויף ופיטר בוס בסיום המשחק: "לא יכול להיות שמכבי ת"א מגיעה למשחק הכי חשוב שלה העונה עם שחקן וחצי על הספסל", אמר אחד מהם, והתכוון לספסל הקצר שעמד לרשותו של בוס וכלל שלושה שחקנים שבכל מקרה לא היו משחקים - שוער המשנה דניאל ליפשיץ, יואב זיו ואילאל פרץ, יחד עם נוסא איגיבור שחזר מפציעה בת כמה חודשים ועדן בן-בסט.
"קרויף שוב כשל עם זרים העונה כמו סה ואחרים, כשבינואר הוא עוד שחרר כמות גדולה של שחקנים. השאלה אם מה שהוא בנה פה, וזה דבר ענק, כבר לא יכול לקפוץ לעוד מדרגה. בכל זאת יש לנו תקציב גדול בהרבה משל האחרות. כולם בנו על ערן זהבי, וכשהוא לא הגיע במחזורים האחרונים, כל העסק היקר התרסק".
הביקורת כלפי בוס היתה בעיקר בשל ארבעת המשחקים האחרונים: "דווקא במאני טיים הוא התחיל להחליף מערכים ושחקנים. הרי הכל עד סכנין עבד מצוין ועם מערך טוב מאוד, ופתאום הכל קרס", אמר אחד השחקנים. "אמנם לא הפסדנו איתו אף משחק, אבל הוא לא הצליח להרים אותנו במשחקים האחרונים".
כפי שפורסם כאן באתר לפנות בוקר, בוס קיבל הצעה מאיאקס ההולנדית, כשגם פיינורד בתמונה. קרויף טען כי בוס לא ישב עימו והציג בפניו את אחת ההצעות. המאמן ההולנדי נראה עצבני מאוד בסיום המשחק, במועדון לא יעמדו בדרכו ובכל מקרה ימשיכו עם הקונספט של מאמן זר. "יש לי חוזה במכבי תל אביב לעונה הבאה ואני נשאר" אמר פיטר בוס. "לא רוצה יותר לעסוק בכך וזה לא יהיה נכון מבחינתי להגיב לכל ידיעה שנכתבת עליי. של איבוד האליפות אין כל השפעה על העתיד שלי. יש לי הרבה כבוד למועדון, לשחקנים לאוהדים ואני מעדיף שתדברו איתי על כדורגל".
על ארבעת תוצאות התיקו. "כישלון? מבחינתי אכזבה. הגעתי במקום השני ונשארנו בו עם פער של חמש נקודות מהמקום הראשון. אם אתם חושבים שזה כישלון שלי, זה גם בסדר. בתקופה הכי חשובה של העונה, לא היינו מספיק טובים אבל אני לא יכול להיות מאוכזב מהשחקנים שלי כי למעט המחצית הראשונה מול הפועל באר שבע, ביתר המשחקים האחרונים היינו הרבה יותר טובים מהיריבות. לצערנו, לא הבקענו במשחקים האלה מהמצבים שהיו לנו. זה ישב על הראש של השחקנים והם לא הצליחו לנצח. השחקנים הם בני אדם והביטחון נפגע כשאתה לא מבקיע כל כך הרבה זמן".
בפעם הראשונה בעידן קרויף, הודו השחקנים כי אובדן האליפות נבע בעיקר מאלמנטים פסיכולוגיים, יותר מידי רעשים שהפריעו לשחקנים. זהבי דיבר על כך, גם איתן טיבי: "בתקופה האחרונה התעסקנו בהרבה דברים שלא קשורים למכבי תל אביב וזו הייתה טעות. היינו צריכים להתעסק רק בתוצאות שלנו. ההתעסקות בזה השפיעה על המשחק שלנו ואנחנו צריכים ללמוד מזה לשנים הבאות".
ערן זהבי גם שלח מסר לקראת העונה הבאה: "מכבי ת"א תהיה אלופה איתי או בלעדיי. זה לא משנה אם אני אהיה פה או לא, יש כאן שחקנים טובים". מלך השערים פנה לכתבים בסיום המשחק: "בואו תודו עכשיו, כולם רצו שבאר שבע תיקח אליפות וזה לגיטימי. כל העולם היה נגד מכבי. כולם רצו משהו חדש, כולם רצו שהאנדרדוג ייקח. אנחנו היינו צריכים להילחם נגד כולם, להראות עוצמות, אבל לא היינו מספיק חזקים והתעסקנו ביותר מדי דברים. אני גאה בקבוצה שלי למרות שלא זכינו באליפות".
ערן זהבי ואיתן טיבי סגרו ביניהם את העימות הפיזי עם הירידה לחדר ההלבשה. זהבי זעם על טיבי, שבין היתר החליק במדרגות בדרך לחדר ההלבשה. "זה היה משחק של להיות או לחדול וזה היה לחדול" הרגיע הקפטן. "יש אמוציות בכדורגל. אם הייתם יכולים להיכנס לחדר ההלבשה בהפסקה הייתם רואים שמיד התחבקנו והתנשקנו. אני כקפטן הקבוצה הייתי צריך להיות קצת יותר מעודן. לפעמים זה טוב גם לריב, אבל בסופו של דבר הכל אצלנו בסדר".
זהבי ממשיך להיות נחוש לעזוב לטובת הצעה לקבוצה בכירה, במיוחד אחרי אובדן האליפות. שחקנים אחרים שלא ימשיכו הם הבלם טל בן-חיים שנחשב לאכזבה הגדולה ביותר העונה במועדון, יחד עם עדן בן-בסט, נוסא איגיבור, יואב זיו שסיים את חוזהו, וייתכן כי גם קרלוס גארסיה.
על כך שלא הבקיע ארבעה משחקים רצופים אמר זהבי: "זו באמת הרגשה שאני לא כל כך מכיר. אתם סופרים לי כל משחק שאני לא מבקיע וכל כמה דקות לקח לי להבקיע אבל אני בחברה טובה כי גם מסי, סוארס ורונאלדו נתקלים בזה כשהם לא מבקיעים. אם הגעתי למצב הזה, אני במקום מצוין אבל אני לא בורח מאחריות כי גם היום הגעתי להרבה הזדמנויות. לצערי הכדור לא רצה להיכנס. אני לא אפיל את כל האשמה עליי, אבל יש לי חלק בזה שלא הבקענו".